Castiello de Cadret

O castiello de Cadret u castiello de Qadrit ye una fortificación d'orichen andalusí situada sobre un pueyo a 380 metros d'altaria en o municipio zaragozano de Cadret, Aragón, a 12 de kilometros de Zaragoza.

 Historia 
O castiello de Cadret ye una construcción d'orichen islamico, mandada devantar per Abderramán III en l'anyo 935 con motivo d'o seche de Saraqusta, que lo suyo gubernador se declaró en rebeldía dimpués de negar-se a seguir bella orden dictada per o califa.

Safocada la revuelta, cosa sabemos d'ista fortificación dica a entrada d'o sieglo XIII, cuan Pero II d'Aragón antipoca temporalment o lugar de Cadret y la suya fortaleza pa perpagar a suya debda que bi heba contraito con Pietro de Navascués. Decenios dimpués, Chaime I d'Aragón segundiaba de nuevas ista operación, ista vegada con Artal de Huerto, qui le heba realizau un important ampre de diners.

A zaguers de dita centuria, Alifonso III d'Aragón reblará y dimpués venderá ta cutio lo sinyorío de Cadret a Chuan Zapata, ambaixador y Chusticia d'o reino, en mans de que la suya familia remanirá lo castiello dica finals d'o sieglo XIV, inte en que pasará a fer parti d'as posesions d'amán monesterio de Santa Fe de la Uerba.

Con a expulsión d'os moriscos aragoneses en 1610, a fortaleza quedará abaldonada de tot, remanindo asinas durant mas de tres sieglos dica que la luita encetada en 2003 per diversas asociacions, vecins y lo propio concello, regudió en una primera fase de arrepetazada, afincadura y rehabilitación entre mayo de 2011 y agosto de 2012.

O castiello de Cadret estió incluyiu como Bien d'Interés Cultural con categoría de molimento en a relación de Castiellos d'Aragón, publicada en a Orden de 17 d'abril de 2006 d'o Departamento d'Educación, Cultura y Esporte d'o Gubierno d'Aragón (BOA, nº 57, de 22/5/2006), en virtut de lo disposau en a disposición adicional segunda d'a Lei 3/1999, de 10 de marzo, d'o Patrimonio Cultural Aragonés.

 Bibliografía 
BOROBIO SANCHÍZ, J.; ONA GONZÁLEZ, J. L. (coord.). El castillo de Cadrete. Del abandono a la visita guiada. Ayuntamiento de Cadrete, Institución Fernando el Católico, Diputación Provincial de Zaragoza. Zaragoza. 2015.
CABAÑAS BOYANO, A.: Aragón, una tierra de castillos. Prensa Diaria Aragonesa. Zaragoza. 1999. Págs. 167-168.
GIMÉNEZ FERRERUELA, H.: El castillo de Cadrete: leyendas, historia y castellología. Asociación para la Recuperación de los Castillos de Aragón (A.R.C.A.). Zaragoza. 2003.
GUITART APARICIO, C.: Castillos de Aragón I. Desde el siglo IX hasta el segundo cuarto del XIIII. Editorial Librería General. Zaragoza. 1979. Págs. 71 - 72.
MINISTERIO DE EDUCACIÓN Y CIENCIA; DIRECCIÓN GENERAL DE BELLAS ARTES; COMISARÍA GENERAL DEL PATRIMONIO ARTÍSTICO NACIONAL: Inventario de Protección del Patrimonio Cultural Europeo (I.P.C.E.): España. Monumentos de arquitectura militar. Inventario resumido. Dirección General de Bellas Artes. Madrid. 1968. Pág. 170.

Cadret
Cadret
Categoría:Molimentos de Cadret
Categoría:Islam en Aragón